2020.gada Noteikumi Nr.

Rīgā (prot. Nr.   .§)

**Noteikumi par aizsargātā lietotāja tirdzniecības pakalpojumu**

Izdoti saskaņā ar

Elektroenerģijas tirgus likuma 331. panta otro un ceturto daļu

**I. Vispārīgie jautājumi**

1. Noteikumi nosaka:

* 1. aizsargātā lietotāja tirdzniecības pakalpojumu (turpmāk – pakalpojums) sniegšanas nosacījumus, finansēšanas un uzraudzības kārtību;
  2. kārtību, kādā aizsargātais lietotājs saņem pakalpojumu;
  3. kārtību, kādā aizsargātā lietotāja tirdzniecības pakalpojuma sniedzējs un iesaistītās institūcijas nodrošina informācijas apriti, apjomu, kā arī datu apstrādes noteikumus aizsargātā lietotāja datu informācijas sistēmā (turpmāk – informācijas sistēma).

1. Noteikumi attiecas uz elektroenerģijas tirgotājiem un personām, kas atbilst aizsargātā lietotāja statusam, kā arī noteikumu ietvarā minētajiem datu reģistru pārziņiem.

**II. Pakalpojuma sniegšanas nosacījumi, finansēšanas apjoms un uzraudzība**

1. Pakalpojuma sniedzējs var būt jebkurš elektroenerģijas tirgotājs.
2. Pakalpojums aizsargāto lietotāju kategorijām katrā kalendārajā mēnesī tiek piešķirts šādā apmērā:
   1. trūcīgai vai maznodrošinātai ģimenei (personai) – 5 *euro*;
   2. ģimenei (personai), kuras aprūpē ir bērns ar invaliditāti – 5 *euro*;
   3. personai ar I invaliditātes grupu vai tās aizgādnim – 5 *euro*;
   4. daudzbērnu ģimenei – 10 *euro.*
3. Pakalpojuma sniedzējs piemēro maksājuma samazinājumu rēķina summai par elektroenerģiju, sadales sistēmas pakalpojumu un obligātā iepirkuma komponentēm, neiekļaujot pievienotās vērtības nodokli (turpmāk – maksājuma samazinājums), katrā norēķinu periodā (kalendāra mēnesī). Ja maksājuma samazinājums pārsniedz rēķina summu par elektroenerģiju, sadales sistēmas pakalpojumu un obligātā iepirkuma komponentēm, ar neizmantoto maksājuma samazinājumu sedz nākošā mēneša elektroenerģijas rēķinu.
4. Maksājuma samazinājums norēķinu perioda (kalendāra gada) ietvaros nedrīkst pārsniegt faktisko rēķina summu par elektroenerģiju, sadales sistēmas pakalpojumu un obligātā iepirkuma komponentēm, kā arī nedrīkst pilnībā vai daļēji segt aizsargātā lietotāja citas parādsaistības pret pakalpojuma sniedzēju.
5. Pakalpojumu finansē no valsts budžetā šim mērķim paredzētajiem līdzekļiem, kompensējot pakalpojuma sniedzējam maksājuma samazinājumu aizsargātajam lietotājam, ņemot vērā šo noteikumu 4. punktā un III nodaļā minēto.
6. Šo noteikumu 7. punktā minēto kompensācijas aprēķinu veic informācijas sistēma, vienlaikus sagatavojot attaisnojuma dokumentu.
7. Pēc šo noteikumu 34. punktā minētās datu apmaiņas no valsts budžetā šim mērķim paredzētajiem līdzekļiem pakalpojuma sniedzējam no kalendāra mēneša 7. līdz 25. datumam izmaksā kompensāciju tādā apmērā, kādā tā attiecināma, ņemot vērā šo noteikumu 4. punktā un III nodaļā minēto.
8. Līdz katra kalendāra gada 31. janvārim pakalpojuma sniedzējs ieskaita valsts budžetā kompensācijas pārmaksu - summu, ko veido starpība starp aizsargātā lietotāja šo noteikumu 8. punktā minēto maksājuma samazinājumu un faktisko rēķina summu par elektroenerģiju, sadales sistēmas pakalpojumu un obligātā iepirkuma komponentēm iepriekšējā kalendāra gada periodā, neiekļaujot pievienotās vērtības nodokli.
9. Būvniecības valsts kontroles (turpmāk – birojs) birojs nodrošina pakalpojuma sniegšanai piešķirto valsts budžeta līdzekļu izlietošanas uzraudzību. Birojam ir tiesības pieprasīt informāciju par pakalpojumu no pakalpojuma sniedzēja un veikt klātienes pakalpojuma sniegšanas procesa pārbaudes pie pakalpojuma sniedzēja.
10. Konstatējot pārkāpumus vai neatbilstības pakalpojuma nodrošināšanā, uzskaitē vai datu sniegšanā birojs ir tiesīgs aizturēt šo noteikumu 7. punktā minētās kompensācijas izmaksu, līdz pakalpojuma sniedzējs novērš konstatētos pārkāpumus vai neatbilstības. Kompensācijas izmaksas aizturēšana neatbrīvo pakalpojuma sniedzēju no pienākuma sniegt pakalpojumu.

**III. Pakalpojuma saņemšanas kārtība**

1. Daudzbērnu ģimenē pakalpojumu saņem viena no personām, kurai pašai vai kopā ar laulāto ir trīs vai vairāk bērni vecumā līdz 18 gadiem (arī aizbildnībā esoši vai audžuģimenē ievietoti bērni) vai bērni līdz 24 gadu vecumam, kuri iegūst vispārējo, profesionālo vai augstāko izglītību.
2. Ģimenē ar bērnu ar invaliditāti pakalpojumu saņem viens no bērna vecākiem, audžuvecākiem vai aizbildņiem.
3. Trūcīgā vai maznodrošinātā ģimenē pakalpojumu saņem viena persona.
4. Vienas aizsargātā lietotāja kategorijas ietvaros persona pakalpojumu saņem viena elektroenerģijas tirdzniecības līguma ietvaros.
5. Ja persona atbilst vairākām aizsargātā lietotāja kategorijām, maksājuma samazinājumu piemēro par katru aizsargātā lietotāja kategoriju viena vai vairāku elektroenerģijas tirdzniecības līgumu ietvaros atbilstoši šo noteikumu 4. punktam.
6. Ja ģimenē vairākas personas atbilst dažādām aizsargātā lietotāja kategorijām, maksājuma samazinājumu piemēro katrai personai par katru aizsargātā lietotāja kategoriju viena vai vairāku elektroenerģijas tirdzniecības līguma ietvaros atbilstoši šo noteikumu 4. punktam. Šajā noteikumu punktā minētais aizsargātais lietotājs, kas nav elektroenerģijas tirdzniecības līgumslēdzējs, piesakās pie pakalpojuma sniedzēja pakalpojuma saņemšanai līgumslēdzēja noslēgtā elektroenerģijas tirdzniecības līguma ietvaros.
7. Ja aizsargātais lietotājs ir apakšlietotājs, pakalpojumu tas saņem lietotāja noslēgtā elektroenerģijas tirdzniecības līguma ietvaros. Maksājuma samazinājumu piemēro lietotājam izrakstītā rēķina summai, kuru lietotājam ir pienākums attiecināt pret apakšlietotājam izrakstītā rēķina summu.
8. Šo noteikumu [19. punktā](https://likumi.lv/ta/id/283624#p9) minētajā gadījumā elektroenerģijas lietotājs, kurš atbilst aizsargātā lietotāja statusam, izņemot trūcīgu vai maznodrošinātu ģimeni (personu), pie lietotāja izvēlētā elektroenerģijas tirgotāja piesakās pakalpojuma saņemšanai šo noteikumu 19. punktā minētā līguma ietvaros.
9. Aizsargātajam lietotājam maksājuma samazinājumu rēķina summai piemēro par pilnu kalendāro mēnesi, neatkarīgi no elektroenerģijas tirdzniecības līguma noslēgšanas datuma.
10. Aizsargātais lietotājs, kurš iepriekš nav saņēmis pakalpojumu, un tam noslēgti vairāki elektroenerģijas tirdzniecības līgumi, maksājuma samazinājumu saņem informācijas sistēmas nejauši izvēlēta elektroenerģijas tirdzniecības līguma ietvaros līdz brīdim, kamēr norāda elektroenerģijas tirdzniecības līgumu pakalpojuma saņemšanai pakalpojuma sniedzējam vai birojam.
11. Ja ģimenē vairāki vienas kategorijas aizsargātie lietotāji piesakās pakalpojuma saņemšanai katrs sava elektroenerģijas tirdzniecības līguma ietvaros, maksājuma samazinājumu saņem viens aizsargātais lietotājs informācijas sistēmas nejauši izvēlēta elektroenerģijas tirdzniecības līguma ietvaros līdz brīdim, kamēr šajā noteikumu punktā minētie aizsargātie lietotāji vienojas un norāda vienu līgumu pakalpojuma saņemšanai pakalpojuma sniedzējam vai birojam.

**IV. Datu aprite, apjoms un apstrādes noteikumi informācijas sistēmā**

1. Informācijas sistēmas darbības mērķis ir aizsargātā lietotāja statusa atbilstības pārbaude, kā arī maksājuma samazinājuma aprēķina veikšana aizsargātajam lietotājam viena norēķinu perioda (kalendāra mēneša) ietvaros. Informācijas sistēmas pārzinis ir birojs.
2. Informācijas sistēma pārbauda atbilstību aizsargātā lietotāja statusam atbilstoši valsts datu reģistros pieejamajiem aktuālajiem datiem, kuru apjoms un saturs ir atbildīgo pārziņu kompetencē.
3. Aizsargātais lietotājs atbilstību aizsargātā lietotāja statusam, kā arī sev piešķirto maksājuma samazinājumu var pārbaudīt portālā www.latvija.lv. vai vēršoties birojā.
4. Informācijas sistēma veic automatizētu datu pārraidi un apmaiņu ar šādiem datu reģistru pārziņiem:
   1. Pilsonības un migrācijas lietu pārvalde;
   2. pašvaldība;
   3. Veselības un darbspēju ekspertīzes ārstu valsts komisija;
   4. pakalpojuma sniedzējs.
5. Pašvaldība katru mēnesi līdz 5. datumam informācijas sistēmai sniedz šādus datus par pilngadīgām personām, kurām iepriekšējā mēnesī ir bijis spēkā trūcīgās vai maznodrošinātās ģimenes (personas) statuss:
   1. pašvaldības nosaukums;
   2. personas kods;
   3. vārds, uzvārds;
   4. ģimenes identifikators;
   5. adrese, kurā jāpiemēro atbalsts;
   6. elektroenerģijas tirdzniecības līguma numurs, kura ietvaros trūcīga vai maznodrošināta ģimene (persona) saņem elektroenerģiju no elektroenerģijas tirgotāja;
   7. 28.6. apakšpunktā minētā elektroenerģijas tirgotāja nosaukums.
6. Pilsonības un migrācijas lietu pārvalde katru mēnesi līdz 5. datumam informācijas sistēmā par daudzbērnu ģimenēm nodod šādus datus:
   1. bērna vecāka, aizbildņa vai audžuvecāka personas kods;
   2. bērna vecāka, aizbildņa vai audžuvecāka vārds un uzvārds;
   3. bērna personas kods.
7. Izglītības un zinātnes ministrija katru mēnesi līdz 2. datumam Pilsonības un migrācijas lietu pārvaldei šo noteikumu 29. punktā minētās informācijas sagatavošanas nolūkos sniedz skolēnu un studējošo vecumā no 18 līdz 24 gadiem, kuri iegūst vispārējo, profesionālo vai augstāko izglītību, personas kodus.
8. Veselības un darbspēju ekspertīzes ārstu valsts komisija katru mēnesi līdz 2. datumam informācijas sistēmai par personām ar I grupas invaliditāti un bērniem ar invaliditāti sniedz šādus datus:
   1. personas kods;
   2. vārds, uzvārds;
   3. pazīmi par personu: persona ar I invaliditātes grupu vai bērns ar invaliditāti.
9. Pilsonības un migrācijas lietu pārvalde pēc biroja pieprasījuma katru mēnesi līdz 5. datumam informācijas sistēmai par šo noteikumu 31. punktā minētajām personām sniedz šādus datus:
   1. personas kods personai ar invaliditāti;
   2. personas ar invaliditāti vecāka, aizbildņa, audžuvecāka vai aizgādņa personas kods, ja personai ar invaliditāti kāds no iepriekšminētajiem eksistē;
   3. personas ar invaliditāti vecāka, aizbildņa, audžuvecāka vai aizgādņa vārds, uzvārds, ja personai ar invaliditāti kāds no iepriekšminētajiem pastāv;
   4. personas saistītās personas veids - vecāks, aizbildnis, audžuvecāks vai aizgādnis, ja personai ar invaliditāti kāds no iepriekšminētajiem pastāv.
10. Pakalpojuma sniedzējs informācijas sistēmai sniedz informāciju par visiem spēkā esošajiem fizisko un juridisko personu elektroenerģijas tirdzniecības līgumiem un pieteikumiem pakalpojuma saņemšanai, norādot šādus datus:
    1. līgumslēdzēja personas kods vai reģistrācijas numurs;
    2. līgumslēdzēja vārds un uzvārds vai nosaukums;
    3. līguma numurs;
    4. līgumam pieteiktā aizsargātā lietotāja personas kods;
    5. līgumam pieteiktā aizsargātā lietotāja vārds, uzvārds;
    6. līgumam piesaistītā un pieteiktā aizsargātā lietotāja kategorija, ja pakalpojuma sniedzējam tā zināma;
11. Datu apmaiņas starp pakalpojuma sniedzēju un informācijas sistēmu kārtība:
    1. pakalpojuma sniedzējs vienu reizi mēnesī līdz mēneša 5. datumam sniedz informācijas sistēmai šo noteikumu 33. punktā minētos datus;
    2. Informācijas sistēma līdz mēneša 7. datumam nosūta apstiprinājumu pakalpojuma sniedzējam un pilno aizsargāto lietotāju sarakstu, kuriem konkrētais pakalpojuma sniedzējs sniedz pakalpojumu, vienlaikus sniedzot pakalpojuma sniedzējam šādus aizsargāto lietotāju datus:
       1. līguma numurs;
       2. personas kods;
       3. maksājuma samazinājums, *euro*;
       4. vārds, uzvārds;
       5. trūcīgas vai maznodrošinātas personas (ģimenes) adrese;
    3. pakalpojuma sniedzējs līdz mēneša 15. datumam nosūta informācijas sistēmai datus par faktisko piemēroto maksājuma samazinājumu aizsargātajiem lietotājiem par iepriekšējo periodu.
12. Aizsargātais lietotājs var veikt statusa maiņu vai izmaiņas pakalpojuma saņemšanas nosacījumos pie pakalpojuma sniedzēja vai vēršoties birojā.
13. Lai veiktu automatizētu datu apmaiņu ar šo noteikumu 27. punktā minētajiem datu reģistru pārziņiem, birojs vienojas ar datu reģistru pārziņiem par datu apstrādes noteikumiem, apjomu un kārtību.
14. Katru datu apstrādi informācijas sistēmā auditē. Auditācijas pierakstus glabā 18 mēnešus, nodrošinot tiem ierobežotu piekļuvi.
15. Informācijas sistēmā uzkrātos personas datus par aizsargātajiem lietotājiem glabā 18 mēnešus.

**V. Noslēguma jautājumi**

1. Atzīt par spēku zaudējušiem Ministru kabineta 2016. gada 12. jūlija noteikumus Nr. 459 “Aizsargātā lietotāja tirdzniecības pakalpojuma sniegšanas, obligātā iepirkuma komponentes un sadales sistēmas pakalpojuma kompensēšanas kārtība” (Latvijas Vēstnesis, 2016, 138 nr.).
2. Noteikumi stājas spēkā 2021. gada 1.janvārī.

**Informatīva atsauce uz Eiropas Savienības direktīvām**

Noteikumos iekļautas tiesību normas, kas izriet no Eiropas Parlamenta un Padomes 2019. gada 5. jūnija Direktīvas 2019/944 par kopīgiem noteikumiem attiecībā uz elektroenerģijas iekšējo tirgu un ar ko groza Direktīvu 2012/27/ES.

Ministru prezidents A.K.Kariņš

Ekonomikas ministra pienākumu izpildītājs,

iekšlietu ministrs S.Ģiģens

Armane, 67013069

Daira.Armane@em.gov.lv